**Knut Vardenær Brøten** (født 3. juli 1893 i Øvre Rendal, død 3. desember 1988 i Øvre Rendal) var en småbruker, skogsarbeider, tømmerkjører og lokalpolitiker for Arbeiderpartiet som var ordfører i Øvre Rendal 1935-1940, 1945-1947 og 1952-1963.

Han beskrives i bygdeboka som «en markant skikkelse i Øvre Rendals nyere historie.» Bygdas dyrlege Halvor Paus beskriver ham og den samtidige ordføreren Helge Berger i Ytre Rendal som «realpolitikere fra det røde fylke med tusen barske gjøremål. […] De hadde begge tredveåra bak seg med konflikt, nødsarbeid og streik. De var blottet for bløtaktighet og visste nok om dårlige kår, sild og graut.» Han er også beskrevet som «noe egenrådig», og «en dyktig kommunemann med god innsikt, og en mann som aldri sparte seg selv når det gjaldt bygdens beste.» Brøten nevnes som initiativtakeren til bureisinga i Unset-Brenna i Øvre Rendal i 1930–1950–årene.

Han var første gang med i kommunestyret i 1917 som varamedlem, og ble fast møtende medlem fra 1923. Han var også var varaordfører 1923–25. Brøten satt som ordfører fra 1935 fram til «2. januar 1941 da prost Haga ringte og sa at han tok over som ordfører.» Brøten ble gjeninnsatt ved fredsslutningen i mai 1945 og gjenvalgt høsten 1945. Han gikk av som ordfører i august 1947 fordi han hadde blitt ansatt som formannskapssekretær. Hjalmar Trøen var ordfører ut 1947.

Faren døde omtrent samtidig med at Knut ble født, og mora måtte sette ham bort i tjeneste som gjetergutt fra han var 6 eller 7 år gammel. 12 år gammel kunne han flytte til mora. Han kjøpte gården Dalen-Brøten (også nevnt som *Dalen* og *Brøten*) fra mora i 1907 og overlot den senere til sønnen Karenus.

Brøten hadde også verv i Norsk Skog- og Landarbeiderforbund og Norsk Bonde- og Småbrukarlag.
Som ordfører hadde han flere verv og oppgaver i regionen. Han deltok i arbeidet med å etablere Tynset sjukehus, og satt i representantskapet for Glomdalsmuseet. I forbindelse med Schei-komiteens kommunereform motsatte Brøten og resten av Øvre Rendal kommunestyre seg en sammenslåing med Ytre Rendal, og han meldte seg ut av Ap i protest mot kommunesammenslåinga.

Referanser
----------

1. ↑  Knut Vardenær Brøten; Gravminner i Norge
2. ↑  Tidligere ordførere i Rendalen; rendalen.kommune.no
3. 1 2 3  Lintoft, Kari (1989). *Øvre Rendal : gårdenes og slektenes historie*. Bygdebokkomitéen. s. 231f. ISBN 8299194601.
4. ↑  Paus, Halvor (1983). *Dyrlegen forteller*. Oslo: Gyldendal. s. 36. ISBN 8205146713.
5. 1 2 3 4  «Det må ikke skje noe mot folkets vilje [intervju]». *Østlendingen 20. juni 1964*. Elverum. 1964. s. 5.
6. 1 2  «Vardenær Brøten 60 år». *Hamar Arbeiderblad 3. juli 1953*. Hamar. 1953. s. 5.
7. ↑  Rugsveen, Tormod (1997). *Langs veier og stier i Rendalen*. Sollia forlag. s. 20. ISBN 8290346387.
8. ↑  «70 år». *Østlendingen 3. juli 1963*. Elverum. 1963. s. 2.
9. ↑  «Valg i Øvre Rendal». *Arbeidets Rett 13. desember 1922*. Røros. 1922. s. 2.
10. ↑  «K. Vardenær Brøten trekker seg tilbake som ordfører i Øvre Rendal». *Østlendingen 16. august 1947*. Elverum. 1947. s. 3.
11. ↑  Bull, Jacob B. (1940). *Øvre Rendalen, gårdenes og slektenes historie*. Gyldendal. s. 68.
12. ↑  *Norske gardsbruk : Hedmark fylke. 2*. Oslo: Forlaget Norske gardsbruk. 1943. s. 1658.
13. ↑  Halberg, Paul Tage (1993). *Den stolte sliter : skog- og landarbeiderne 1900 til 1990*. Oslo: Fellesforbundet. s. 595. ISBN 8299302501.
14. ↑  *Småbrukere i Hedmark gjennom tidene*. Hedmark bonde- og småbrukarlag. 2000. s. 39. ISBN 8299544505.
15. ↑  Ødegård, Johan (1952). *Gjennombrudd : skogsarbeidernes, jordbruksarbeidernes og gartneriarbeidernes organisasjon 1912-1952*. Oslo: Norsk skog- og landarbeiderforbund. s. 366 m.fl.
16. ↑  Østigaard, Arne Dag (1994). *Tynset sjukehus*. Tynset: Sjukehuset. s. 46.
17. ↑  Skirbekk, Håvard (1961). *Et halvt sekel : Glomdalsmuseet 1911-1961*. museet. s. 75.
18. ↑  Paus, Halvor (1985). *Dyrlege på landeveien*. Oslo: Gyldendal. s. 36. ISBN 8205163936.